ฉลาดใช้บัตรเครดิต
โดย...ชัตน์วรี (Shewarat@hotmail.com)
22 ธ.ค. 2558

โดย...ชัตน์วรี ([email protected])
ช่วงใกล้สิ้นปีจะเป็นเทศกาลจับจ่ายใช้สอย ทำให้บัตรเครดิตค่ายต่างๆ จัดเต็ม เทกระจาด อัดแคมเปญโปรโมชั่น “ลด แลก แจก” ผ่อน 0% หวังกระตุ้นยอดใช้จ่ายบัตรเครดิตโค้งสุดท้ายปลายปีนี้
เราจะใช้จ่ายบัตรเครดิตอย่างไรให้คุ้มค่า
บัตรเครดิตมีทั้งข้อดีและข้อเสีย สิ่งที่สำคัญคือเราต้องรู้เท่าทันและต้องใช้ให้เป็น
ข้อดีบัตรเครดิตคือ สะดวก ปลอดภัย ไม่ต้องพกเงินสดจำนวนมาก มีระยะเวลาการให้เครดิต ไม่ต้องชำระเงินภายใน 45 วัน ทำให้บริหารเงินได้ สามารถเป็นแหล่งเงินยามฉุกเฉิน เบิกถอนเงินสดล่วงหน้าได้เมื่อต้องการใช้เงิน เช่น เกิดเจ็บป่วยกะทันหันสามารถรูดบัตรเครดิตจ่ายค่ารักษาพยาบาล หรือกดเงินสดมาใช้ยามฉุกเฉิน และยังมีสิทธิประโยชน์โปรโมชั่นต่างๆ เช่น ผ่อนจ่าย 0% มีส่วนลดหรือเงินคืน รวมถึงสิทธิประโยชน์ให้ผู้ถือบัตร เช่น ได้รับของแถมเพิ่มเติม สะสมคะแนนเพื่อแลกรับของรางวัล สิทธิพิเศษดูภาพยนตร์ราคาพิเศษ เป็นต้น
ข้อเสียบัตรเครดิต
อัตราดอกเบี้ยสูงถึง 20-28% ต่อปี หากไม่สามารถชำระหนี้บัตรเครดิตแบบเต็มจำนวน โดยเลือกจ่ายขั้นต่ำ หรือเลือกจ่ายบางส่วน จะมีค่าดอกเบี้ยสำหรับยอดเงินค้างชำระ รวมถึงการชำระล่าช้าเกินเวลาที่กำหนด จะมีค่าติดตามทวงหนี้ที่เพิ่มขึ้นอีกด้วย
นอกจากนี้ ยังทำให้ขาดสติในการจับจ่ายใช้สอยได้ง่าย เพราะใช้บัตรเครดิตรูดเพลิน ซื้อสินค้าบางอย่างที่ไม่มีความจำเป็นโดยไม่มีการวางแผนล่วงหน้า
เคล็ดลับการใช้บัตรเครดิต
1.จ่ายให้ตรงเวลา เพื่อรักษาเครดิตและไม่มีประวัติค้างชำระในเครดิตบูโร ไม่ถูกคิดดอกเบี้ยหรือเบี้ยปรับ
2.จ่ายให้เต็มจำนวน แม้ว่าบัตรเครดิตจะให้จ่ายขั้นต่ำได้ 10% ของยอดใช้จ่ายก็ตาม เพราะถ้าจ่ายไม่ครบจะต้องเสียดอกเบี้ยมากขึ้น
3.ไม่ควรกดเงินสดจากบัตรเครดิต เพราะมีค่าธรรมเนียมในการกดเงินสด และดอกเบี้ยที่ต้องจ่าย
4.ไม่ใช้จ่ายบัตรเครดิตเกินความสามารถในการชำระ
บัตรเครดิตมีทั้งคุณและโทษ อย่าตกเป็นเหยื่อบัตร และต้องฉลาดใช้ให้คุ้มค่า